Zi de doliu naţional în Rusia, după masacrul de la sala de concerte. Vladimir Putin anunță răzbunare
- Emma Cristescu
- 24 martie 2024, 13:38
În Rusia, duminică va fi zi de doliu naţional după masacrul comis vineri seara într-o sală de concerte de la periferia Moscovei. Vladimir Putin a declarat că este cel mai sângeros atac de pe teritoriul european revendicat de gruparea jihadistă Statul Islamic (SI) și că se va răzbuna. Muzeele, teatrele și cinematografele din Rusia sunt închise.
Doliu național în Rusia
"Întreaga ţară este în doliu alături de cei care şi-au pierdut apropiaţii în această tragedie inumană", a declarat duminică dimineaţă postul public de televiziune rus Rossia 24, care a difuzat imagini cu un panou digital uriaş instalat pe pereţii sălii de concerte atacate: o lumânare pe fond negru şi mesajul "Crocus City Hall. 22.03.2024. Suntem în doliu...".
Indivizi înarmaţi şi îmbrăcaţi în uniforme de camuflaj au pătruns vineri seara în sala de concerte Crocus City Hall, înainte să deschidă focul cu arme automate asupra mulţimii. Cel puțin 133 de persoane au murit în incediu.
Vladimir Putin a transmis un mesaj dur
Președintele rus Vladimir Putin a spus că este act "terorist barbar" și că toți vinovații vor fi pedepsiți. El a mai anunţat că "cei patru autori" ai atacului au fost arestaţi "în timp ce se îndreptau spre Ucraina", fără a menţiona revendicarea grupării jihadiste Statul Islamic.
Kremlinul anunţase anterior "arestarea a 11 persoane, între care patru terorişti implicaţi în atentat". Aceşti patru "cetăţeni străini" au fost capturaţi în regiunea Briansk, la graniţa cu Ucraina şi Belarus, potrivit autorităţilor ruse.
Cel mai sângeros atac terorist
Acest atac, care a avut loc la o sală de concerte din Krasnogorsk, la nord-vest de capitala Rusiei, este cel mai grav atentat terorist din Rusia în ultimii douăzeci de ani şi cel mai sângeros revendicat de SI în Europa. Bilanţul a fost stabilit duminică dimineaţă la 133 de morţi şi 152 de răniţi, potrivit Ministerului rus pentru Situaţii de Urgenţă.
Pe unul dintre conturile sale Telegram, Statul Islamic a afirmat vineri seara că atacul a fost comis de patru dintre membrii săi şi face parte din "contextul (...) războiului care se desfăşoară" între grupare şi "ţările care luptă împotriva Islamului".
FSB a anunţat că suspecţii aveau "contacte corespunzătoare de partea ucraineană" şi intenţionau să fugă în Ucraina, fără a furniza alte detalii cu privire la natura acestor legături sau dovezi ale existenţei lor.
"Ucraina nu are nici cea mai mică legătură cu incidentul", a declarat consilierul prezidenţial ucrainean Mihailo Podoliak, respingând acuzaţiile "absurde", potrivit Agerpress.